**Tina Turner** (alun perin **Anna Mae Bullock**, virallisesti **Tina Turner-Bullock**, 26. marraskuuta 1939 Nutbush, Tennessee – 24. toukokuuta 2023 Küsnacht, Sveitsi) oli yhdysvaltalainen rocklaulaja. Turner tunnettiin voimakkaasta soul-äänestään ja energisistä lavaesiintymisistään. Turner on saanut kymmenen Grammy-palkintoa. Häntä on kutsuttu "Rock and rollin kuningattareksi".

Turnerin levyjä on myyty noin 200 miljoonaa kappaletta. Guinnessin ennätysten kirjan mukaan Turner on myynyt enemmän konserttilippuja kuin kukaan toinen sooloartisti koko musiikin historiassa.

Nuoruus
-------

Anna Mae Bullock syntyi Tennesseen Nutbushissa vuonna 1939. Hänen vanhempansa Floyd ja Zelma Bullock olivat vuokraviljelijöitä. Turner muisteli myöhemmin vanhempiensa suhteen olleen rakkaudeton. Äiti jätti perheen, kun Tina oli 10-vuotias ja isä jätti lapsensa kolme vuotta myöhemmin. Tämän jälkeen Anna asui isoäitinsä luona Brownsvillessä.

Anna ja tämän vanhempi sisar Alline muuttivat 1956 asumaan äitinsä kanssa St. Louisiin. Valmistuttuaan high schoolista Anna alkoi työskennellä hoitajan apulaisena. Hänen haaveensa oli edetä hoitajaksi.

Musiikkiura
-----------

### Ike Turnerin kanssa

Anna ja Alline Bullock alkoivat St. Louisissa käydä keikoilla, ja vuonna 1956 he tapasivat muusikko Ike Turnerin tämän keikalla yhtyeensä Rhytm Kingin kanssa. Yhden keikan aikana yhtyeen rumpali antoi Bullockille mikrofonin ja tämä lauloi Ike Turnerin tuottaman B. B. Kingin kappaleen "You Know I Love You". Ike päätti ottaa Bullockin yhtyeeseen taustalaulajaksi.

Annasta tuli pian Tina. Ike antoi kyseisen nimen Sheena, viidakon kuningatar -hahmon mukaan. Rhytm Kingin pääsolisti Art Lassiter ei ilmestynyt "A Fool in Love" -kappaleen äänityksiin, joten Tina lauloi kappaleen. Siitä tuli hitti. Turner muutti tämän jälkeen yhtyeensä suuntaa ja kehitti koko esiintymisen Tinan laulun ympärille. Siitä syntyi Ike & Tina Turner Revue.

Työtoveruus syveni rakkaudeksi ja parille syntyi poika. Nuoren perheen elämä hymyili, ja pari keikkaili ahkerasti. Vähitellen Tina huomasi, että hänen miehessään on myös pimeämpi puoli ja että tämä halusi kontrolloida Tinaa. Vuonna 1960 Ike kosi. Tina ei uskaltanut kieltäytyä, koska hän pelkäsi liikaa. Kaksi päivää kosinnan jälkeen pari ajoi Meksikoon. Haaveilemiensa häiden sijaan Tina meni naimisiin koruttomassa vihkitilaisuudessa.*lähde?*

Kaksikko nousi 1960-luvulla kansainväliseen suosioon. Heidän tunnetuin hittinsä oli Phil Spectorin tuottama "River Deep, Mountain High". Muita hittejä olivat muun muassa "A Fool in Love", "Proud Mary" ja "Nutbush City Limits".*lähde?*

Ike ja Tina Turner 23. marraskuuta 1972
### Soolouran alku

Tina ja Ike erosivat. Tina Turner teki paluun vuonna 1984 albumilla *Private Dancer*. Albumin teossa oli mukana muun muassa Mark Knopfler. Levyltä julkaistu single "What's Love Got to Do with It" teki Turnerista maailmantähden. "Minulla ei ollut helppoa urani alussa ja tiedän mitä huipulle pääseminen vaatii. Olen maksanut velkani itse ja päässyt oman elämäni näyttämölle. Kaikki mennyt on ollut sen arvoista", totesi Turner tuolloin.*lähde?*

Turner julkaisi soolourallaan useita menestyssinglejä, kuten vuoden 1989 "The Best". Turner esiintyi myös The Whon rockoopperassa *Tommy* ja elokuvassa *Mad Max Beyond Thunderdome* (1985). Vuonna 1995 Turner esitti James Bond -elokuvan *007 ja kultainen silmä* tunnuskappaleen "GoldenEye".

Turnerin yhteistyökumppaneita olivat muun muassa The Rolling Stones, Tom Jones, Eric Clapton, Eros Ramazzotti, Bryan Adams ja Phil Collins.*lähde?*

Turnerin elämästä tehtiin vuonna 1993 elokuva *Tina: What’s Love Got to Do With It*, jossa Turneria esitti Angela Bassett. Turnerin elämästä on tehty myös musikaali.

### 2000-luku

#### Grammy-esiintyminen ja uusi kiertue

Turner jäi eläkkeelle vuonna 2004 mutta palasi kuitenkin julkisuuteen vähäksi aikaa kiertueelle nimeltä "Live in Concert", joka alkoi Kansasissa lokakuussa 2008 ja jatkui Eurooppaan keväällä 2009. Hän levytti eläkkeelle jäämisen jälkeen muutamia kappaleita ja teki joitakin TV-esiintymisiä (muun muassa promootiokiertue kokoelma-albumille *All the Best* sekä vuoden 2008 Grammy Awards -esiintyminen). Se oli Turnerin ensimmäinen oikea kiertue kahdeksaan vuoteen. Kiertue ulottui myös Helsinkiin, jossa Turner esiintyi Hartwall Areenalla 23. ja 24. huhtikuuta 2009. Kiertue oli yksi vuoden 2009 myydyimmistä ja tuotti noin 90 miljoonaa euroa 90 konsertista. Euroopan-kiertue oli toiseksi tuottoisin 58 miljoonalla eurolla.*lähde?*

Turner sanoi "Live in concert" -kiertueesta *"*Tahdon nousta lavalle ja esiintyä, mutta jokapäiväinen aikataulujen kanssa eläminen on rankkaa työtä. Siksi olenkin sanonut, että teen mielellään mahdollisimman vähän promootiota tällä kiertueella. On myös nautinto jäädä eläkkeelle. Minä elän mukavaa elämää ja olen onnellinen.*"*

### 2010-luku ja nykyaika

Tina Turner kertoi lehdistölle tammikuussa 2010 Giorgio Armanin "Prive"-muotinäytöksessä Pariisissa, ettei ollut pois suljettua, että hän olisi tehnyt vielä uuden maailmankiertueen. Ihmiset halusivat vielä nähdä häntä lavalla, eikä hän kieltänytkään, etteikö olisi voinut pyytää "tyttöjä" takaisin ja tehdä jotain.

Toukokuussa 2014 uutisoitiin Turnerin saaneen aivohalvauksen mutta hän toipui siitä. Halvauskohtauksen ajankohdasta tai paikasta ei *Hamburger Morgenpostilla* ollut tietoa, mutta lehden haastatteleman Albert B:n mukaan halvaus oli lievä.

Kiertueet
---------

* 1978–1979: Wild Lady of Rock Tour
* 1982–1984: Nice ’n’ Rough Tour
* 1984–1985: Private Dancer Tour
* 1987–1988: Break Every Rule Tour
* 1990: Foreign Affair Tour
* 1993: What's Love? Tour
* 1996–1997: Wildest Dreams Tour
* 2000: Twenty Four Seven Tour
* 2008–2009: Tina!: 50th Anniversary Tour

Private Dancer Tour oli Turnerin kolmas oma kiertue ja samalla ensimmäinen suuri kiertue. Kiertue auttoi häntä comebackissa ja oli musiikin historian parhaimpia paluukiertueita. Kaksi viimeistä Japanin konserttia Turner lopetti esittämällä Bruce Springsteenin "Dancing in the Dark". Konserttien määrä oli yhteensä 176: Euroopassa 60, Pohjois-Amerikassa 104, Australiassa kymmenen ja Japanissa kaksi.

Break Every Rule Tour rikkoi ennätyksiä 13 maassa. Se oli vuosina 1987–1988 vuoden suurin kiertue, ja katsojia oli yli neljä miljoonaa. Foreign Affair Tour oli Turnerin ensimmäinen stadionkiertue ja samalla ensimmäinen kiertue, joka ulottui vain Eurooppaan. Kiertue sisälsi 121 konserttia. Whats’ Love? Tour on Turnerin kuudes kiertue. Se ulottui vain Amerikkaan ja muutamaan Euroopan konserttiin. Wildest Dreams Tour oli Turnerin seitsemäs kiertue. Kiertueeseen sisältyi 255 konserttia. Kiertue tuotti melkein 20 miljoonaa dollaria. Twenty Four Seven Tour kiertueen piti olla Turnerin viimeinen, mutta hän palasi lavoille vuonna 2008. Tina!: 50th Anniversary Tour vuosina 2008–2009 oli hänen viimeinen kiertueensa. Turner sai inspiraation kiertueelle vuoden 2008 Grammy-gaalasta, jossa hän esiintyi Beyoncén kanssa.

### Tina Turner Suomessa

Suomessa Turner konsertoi ensimmäisen kerran 24. elokuuta 1982 Kulttuuritalossa Helsingissä. Private Dancer -kiertue saapui Helsinkiin 19. helmikuuta 1985. Foreign Affair -kiertueella vuonna 1990 hän esiintyi 14. ja 15. toukokuuta Helsingin jäähallissa. Wildest Dreams -kiertueella 7. elokuuta 1996 Turner esiintyi Helsingin olympiastadionilla 50 000 katsojalle. Hän esiintyi 24/7-kiertueellaan kahdesti Finnair Stadiumilla Helsingissä, 9. ja 10. elokuuta 2000. Turner esiintyi Hartwall Areenalla 23. ja 24. huhtikuuta 2009.

Yksityiselämä
-------------

Turnerilla ja saksofonisti Raymond Hillillä oli yhteinen poika (1958–2018). Turner oli pojan syntyessä vain 18-vuotias. Turnerin avioiduttua Ike Turnerin kanssa 1962 Ike adoptoi pojan. Poika teki itsemurhan vuonna 2018. Tina ja Ike Turnerin yhteinen, vuonna 1960 syntynyt poika kuoli 8. joulukuuta 2022.

Turner kertoi päättäneensä jättää Iken vuonna 1976, kun tämä pahoinpiteli hänet lentokentällä. Suhdetta olivat rasittaneet alusta saakka alkoholi, huumeet ja uskottomuus. Ike raivostui Tinan avioerohakemuksesta ja yritti vaikeuttaa Tinan elämää kaikin tavoin. Hän väitti, että Tina olisi hänelle velkaa 500 000 dollaria sopimusrikkomusten vuoksi. Vaikka Tina eli paineen alla ja rahapulassa, hän tunsi ensimmäistä kertaa elämässään olevansa vapaa ja ilman Iken kontrollointia.*lähde?*

Tina Turner jättäytyi musiikkibisneksestä muutamaksi vuodeksi. Myöhemmin hän kertoi tarvinneensa tauon, jotta paluu olisi mahdollista. Eroprosessissa häntä auttoi buddhalainen mietiskely. Turner oli alun perin baptisti, mutta hän kääntyi myöhemmin buddhalaisuuteen.

Turner aloitti vuonna 1986 seurustelun Erwin Bachin kanssa, ja he avioituivat vuonna 2013. Bach on 17 vuotta nuorempi kuin Turner. Ike Turner kuoli 12. joulukuuta 2007 kokaiinin yliannostukseen. Tina Turnerin edustaja julkisti tämän lausunnon, jossa tämä totesi olevansa tietoinen Ike Turnerin poismenosta: *Tina ei ole ollut tekemisissä Ike Turnerin kanssa 35 vuoteen. Muita lausuntoja ei tulla antamaan*, tiedotteessa todettiin lyhyesti.

Turner asui vuodesta 1994 Château Algonquinin linnassa Küsnachtin kaupungissa, Zürichinjärven rannalla.Turner omisti aiemmin asunnot Kölnissä, Lontoossa, Los Angelesissa ja Ranskan Rivieralla.

Vuonna 2013 Turner anoi Sveitsin kansalaisuutta koska oli luopumassa Yhdysvaltain kansalaisuudesta. Turner sai Sveitsin kansalaisuuden 22. huhtikuuta 2013 läpäistyään kansalaisuuskokeen, johon kuului Sveitsin historian ja Zürichin kantonin virallisen kielen saksan kielen osaaminen.. Turner luopui virallisesti Yhdysvaltain kansalaisuudesta Yhdysvaltain suurlähetystössä Bernissä 24. lokakuuta 2013.

Vuonna 2022 sveitsiläinen talouslehti *Bilanz* arvioi Turnerin omaisuuden arvoksi 250 miljoonaa Sveitsin frangia (n. 257 miljoonaa euroa).

Palkinnot ja saavutukset
------------------------

*Pääartikkeli: Luettelo Tina Turnerin saamista palkinnoista*
Presidentti George Bush onnittelee Tina Turneria. Vasemmalta oikealle Tony Bennett, Suzanne Farrell, Julie Harris, Robert Redford ja Tina Turner.
Turner voitti kymmenen Grammy-palkintoa, ja *Rolling Stone* -lehti on nimennyt hänet kaikkien aikojen parhaimpien laulajien joukkoon. Turner on listattu 25 parhaan tanssijan joukkoon, hän on myynyt enemmän konserttilippuja kuin kukaan toinen artisti maailmassa, ja hänet on nimetty Oprah Winfreyn 25 legendaarisimman naisen joukkoon.

Bibliografia
------------

* 1986 *I, Tina*
* 1999 *The Real T: My 22 years with Tina Turner*
* 2003 *Break Every Rule*
* 2005 *Simply the Best*

Diskografia
-----------

*Pääartikkelit: Tina Turnerin diskografia ja luettelo musiikkivideoista*
Studioalbumit

* *Tina Turns the Country On*  (1974)
* *Acid Queen*  (1975)
* *Rough*  (1978)
* *Love Explosion*  (1979)
* *Private Dancer*  (1984)
* *Break Every Rule*  (1986)
* *Foreign Affair*  (1989)
* *Wildest Dreams*  (1996)
* *Twenty Four Seven*  (1999)

Filmografia
-----------

| Elokuvat |
| --- |
| Vuosi | Nimi | Rooli | Huomiot |
| 1971 | *Taking off – otetaan hatkat* | oma itsensä | — |
| 1975 | *Tommy* | The Acid Queen | — |
| 1978 | *Sgt. Pepper’s Lonely Hearts Club Band* | Our Guests at Heartland | — |
| 1985 | *Mad Max Beyond Thunderdome* | Auntie Entity | NAACP Image Award for Outstanding Actress in a Motion Picture |
| 1993 | *Tina: What’s Love Got to Do with It* | oma itsensä | Angela Bassettin lauluäänenä, esiintyy myös arkistomateriaalissa |
| *Last Action Hero* | pormestari | — |
| Televisio |
| 1970 | *It's Your Thing* | oma itsensä | dokumenttielokuva |
| *Gimme Shelter* | oma itsensä | dokumenttielokuva |
| 2000 | *Ally McBeal* | oma itsensä | cameo jaksossa "The Oddball Parade" |
| 2021 | *Tina* | oma itsensä | dokumenttielokuva |

Lähteet
-------

1. ↑  Einbürgerungen 4. Quartal 2012 (Küsnachtin kuntalaisoikeuden saajat loka-joulukuussa 2012) *Küsnachtin kunnan verkkosivut*.  25.1.2013.  Arkistoitu 17.7.2015. Viitattu 16.8.2018. (saksaksi)
2. ↑  Tina Turner on kuollut *Ilta-Sanomat*.  24.5.2023. Viitattu 24.5.2023.
3. ↑  Laura Snapes: Tina Turner: legendary rock’n’roll singer dies aged 83 *The Guardian*.  24.5.2023. Viitattu 24.5.2023. (englanniksi)
4. ↑  Tina Turner Suomeen huhtikuussa *iskelma.fi*. Viitattu 10.8.2010.
5. 1 2  Brittany Spanos & David Browne: Tina Turner, Queen of Rock & Roll, Dead at 83 *Rolling Stone*.  25.5.2023. Rolling Stone, LLC. Viitattu 25.5.2023. (englanniksi)
6. 1 2 3  William Grimes: Tina Turner, Magnetic Singer of Explosive Power, Is Dead at 83 *NYTimes.com*.  25.5.2023. The New York Times Company. Viitattu 25.5.2023. (englanniksi)
7. 1 2 3 4  Adam Sweeting: Tina Turner obituary *The Guardian*.  25.5.2023. Guardian News & Media Limited. Viitattu 25.5.2023. (englanniksi)
8. 1 2 3  Tina Turnerin elämästä musikaali Is.fi 26.12.2007 *Archive.org*
9. ↑  Markus Heikkilä, Rockin kuningatar Tina Turner starttasi Euroopan kiertueensa - katso video! Ilta-Sanomat 15.1.2009
10. ↑
11. ↑  Mika Seppänen: Saksalaislehti: Tina Turner saanut lievän aivohalvauksen Ilta-Sanomat 26.5.2014 (Archive.org)
12. ↑
13. ↑  Tina Turnerin 59-vuotias esikoispoika löydettiin kuolleena - syyksi epäillään itsemurhaa *iltalehti.fi*. Viitattu 4.7.2018.
14. ↑  Tina turned her back on our family, claims her adopted son *Mail Online*. Viitattu 4.7.2018.
15. ↑  P. A. Media: Tina Turner pays tribute to ‘beloved son’ Ronnie who has died at 62 *the Guardian*.  10.12.2022. Viitattu 10.12.2022. (englanniksi)
16. ↑  Remembering the Late Tina Turner: From Baptist to a Buddhist viitattu 25.5.2023
17. ↑  "Dreams Come True", *The Oprah Winfrey Show*, February 24, 2005.
18. ↑  Biography *tinaturnerfanclub.eu*.
19. ↑  Tina Turner's Modern Mediterranean-Style Villa in the South of France *architecturaldigest.com*.  March 1, 2000.  en-US
20. ↑   (1996) **The Oprah Winfrey Show**. Youtube.
21. ↑  Tina Turner becoming Swiss citizen; hometown mayor 'surprised' *Fox News*.  25.3.2015. Viitattu 28.5.2023. (englanniksi)
22. ↑  Singer Tina Turner on path to Swiss citizenship *Reuters*.  25.1.2013. Viitattu 28.5.2023. (englanniksi)
23. ↑  A. B. S. Contributor: Tina Turner Renounces U.S. Citizenship for Swiss *Atlanta Black Star*.  26.1.2013. Viitattu 28.5.2023. (englanniksi)
24. ↑  Von Fabian Zürcher: Tina Turner ist Schweizerin! *Blick*.  23.4.2013. Viitattu 28.5.2023. (saksaksi)
25. ↑  Robert W. Wood: Tina Turner Gives Up U.S. Citizenship---Big FATCA Wheel Keep On Turnin' *Forbes*. Viitattu 28.5.2023. (englanniksi)
26. ↑  Tina Turner is dead. Who will be the heir to her estate? Postsen. Viitattu 28.5.2023.
27. ↑   (Arkistoitu – Internet Archive)

Aiheesta muualla
----------------

* Kuvia tai muita tiedostoja aiheesta **Tina Turner** Wikimedia Commonsissa

* 
* (Arkistoitu – Internet Archive)

|  |  |  |  |
| --- | --- | --- | --- |
| 

| * n
* k
* m
*James Bond* -elokuvien tunnuskappaleiden esittäjät |
| --- |
|  |
| 
* John Barryn orkesteri
* Matt Monro
* Shirley Bassey
* Tom Jones
* Nancy Sinatra
* Louis Armstrong
* Paul McCartney
* Lulu
* Carly Simon
* Sheena Easton
* Rita Coolidge
* A-ha
* Gladys Knight
* Tina Turner
* Sheryl Crow
* Garbage
* Madonna
* Chris Cornell
* Jack White & Alicia Keys
* Adele
* Sam Smith
* Billie Eilish

 |

 |

|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Norja
* Espanja
* Ranska
* BnF data
* Saksa
* Israel
* Suomi (KANTO)
* Belgia
* Yhdysvallat
* Ruotsi
* Latvia
* Japani
* Tšekki
* Australia
* Korea
* Kroatia
* Alankomaat
* Puola
	+ 2

 |
|  |
| Tieteilijät | 
* CiNii

 |
|  |
| Taiteenala | 
* Grammy Awards
* MusicBrainz

 |
|  |
| Henkilöt | 
* Deutsche Synchronkartei
* Deutsche Biographie
* Trove
* Elonet
* Yle

 |
|  |
| Muut | 
* Europeana
* SNAC
* IdRef

 |

 |